《暮春感兴》
宋代·何基

郊原春向深，幽居寡来往。和风日披拂，淑气遍万象。

草本意欣荣，禽鸟声下上。静中观物化，胸次得浩养。

缅怀浴沂人，从容侍函丈。舍瑟自言志，宣圣独深赏。

一私尽消融，万理悉照朗。其人不可见，其意尚可想。

我生千载后，恨不操几杖。春服虽已成，童冠乏俦党。

安得同心人，咏归嗣遗响。

作者简介：（1188—1269）宋婺州金华人，字子恭，号北山。受业于黄干，得亲传朱熹之学。淳固笃实，从学者众。其学虽本于朱熹，然多发明新意。主张治学立志贵坚，规模贵大。屡被诏旨征聘，皆不出。所编《大学发挥》、《中庸发挥》等，采辑精严，号称“朱学津梁”。有《何北山遗集》。